ธปท.ห่วงขึ้นค่าจ้าง300ดันเงินเฟ้อ
ธปท.ชี้นโยบายขึ้นค่าแรงวันละ 300 บาทกดดันเงินเฟ้อ แต่การขึ้นทั่วประเทศพร้อมกันในครั้งเดียวคงทำได้ยาก
6 ก.ค. 2554

ธปท.ชี้นโยบายขึ้นค่าแรงวันละ 300 บาทกดดันเงินเฟ้อ แต่การขึ้นทั่วประเทศพร้อมกันในครั้งเดียวคงทำได้ยาก 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.)กล่าวว่า การปรับขึ้นค่าจ้างขั้นต่ำวันละ 300 บาททั่วประเทศตามนโยบายของรัฐบาลชุดใหม่ น่าจะปรับขึ้นในครั้งเดียวพร้อมกันทั่วประเทศได้ยาก คาดว่าการปรับขึ้นจะเป็นการทยอยทำมากกว่า และตามขั้นตอนปกติของการปรับค่าจ้างขั้นต่ำจะต้องผ่านกระบวนการคณะกรรมการไตรภาคีที่ประกอบไปด้วย 3 ฝ่ายก่อน คือ ฝ่ายรัฐบาล ฝ่ายนายจ้าง และฝ่ายลูกจ้าง ฉะนั้นความกังวลที่ว่าค่าจ้างแรงงานขึ้นจะกระทบเงินเฟ้อรุนแรงคงไม่น่าห่วงมากนัก
“ถ้าขึ้นพร้อมกันทันทีทั่วประเทศวันละ 300 บาท ยอมรับว่าคงกระทบเงินเฟ้อมาก แต่ในทางปฎิบัติน่าจะทำได้ยาก น่าจะเป็นการทยอยขึ้นตามนโยบายที่ให้ไว้กับประชาชน เท่าที่ที่ทำได้ ขึ้นอยู่กับกระบวนการเจรจากับทุกฝ่ายก่อน เพื่อให้ได้ข้อตกลงร่วมกัน ต้องติดตามดูกระบวนการนั้นต่อไป แต่สิ่งที่เราอยากให้รัฐบาลใหม่ทำมากที่สุด คือ การเร่งลงทุนในโครงการโครงสร้งพื้นฐาน ที่ปัจจุบันยังถือว่าเป็นข้อจำกัดในการพัฒนาประเทศ และศักยภาพของการขยายตัวของเศรษฐกิจ เพื่อให้เศรษฐกิจไทยเติบโตอย่างยั่งยืน”นายเมธีกล่าว
นายเมธี กล่าวถึงกรณีที่รัฐบาลชุดใหม่อยากให้อัตราดอกเบี้ยนโยบายยู่ในระดับต่ำ ว่า เรื่องนี้น่าจะเป็นเรื่องทางนโยบายการเงิน ซึ่งธปท.ก็มีเป้าหมายที่ชัดเจนอยู่แล้ว มีคณะกรรมการนโยบายการเงิน(กนง.)ในการพิจารณา อย่างไรก็ตามเร่งด่วนที่ธปท.ต้องทำในขณะนี้คือ การพยามดูแลไม่ให้เงินเฟ้อสูงเกินควบคุมไม่ได้ รวมถึงให้อยู่ในระดับเหมาะสมกับการอัตราการขยายตัวทางเศรษฐกิจในระยะยาว